送任伋通判黄州兼寄其兄孜
作者：蘇軾
朝代：宋

paragraphs: 吾州之豪任公子，少年盛壯日千里。
無媒自進誰識之，有才不用今老矣。
別來十年學不厭，讀破萬卷詩愈美。
黄州小郡夾溪谷，茅屋數家依竹葦。
知命無憂子何病，見賢不薦誰當恥。
平泉老令更可悲，六十青衫貧欲死。
桐鄉遺老至今泣，潁川大姓誰能箠。
因君寄聲問消息，莫對黄鷂矜爪觜。